UREKA ปิดพุ่ง 22% หลังข่าวลือเทคโอเวอร์
UREKA: ปิดตลาดวันนี้อยู่ที่ 1.63 บาท บวก 0.29 บาท หรือ 21.64% สูงสุด 1.74 บาท ต่ำสุด 1.35 บาท มูลค่าการซื้อขาย 112.28 ล้านบาท
20 ต.ค. 2558

ผู้สื่อข่าวรายงานว่า บริษัท ยูเรกา ดีไซน์ จำกัด (มหาชน) หรือ UREKA ราคาปิดตลาดอยู่ที่ 1.63 บาท บวก 0.29 บาท หรือ 21.64% สูงสุด 1.74 บาท ต่ำสุด 1.35 บาท มูลค่าการซื้อขาย 112.28 ล้านบาท
 
ขณะที่ ล่าสุดช่วงบ่ายวันนี้ นายนรากร ราชพลสิทธิ์ ประธานเจ้าหน้าที่บริหารและกรรมการผู้จัดการ UREKA ออกมาปฎิเสธข่าวลือในห้องค้าหลักทรัพย์ว่าตกเป็นเป้าหมายการซื้อกิจการ ขณะที่ราคาหุ้นพุ่งชนซีลลิ่งในวันนี้
สำหรับปัจจัยพื้นฐานของบริษัทไม่ได้มีการเปลี่ยนแปลงไปมากนัก โดยผลประกอบกการปีนี้จะยังคงขาดทุนสุทธิต่อเนื่องหลังได้รับผลกระทบจากอุตสาหกรรมยานยนต์ที่ตกต่ำ แต่คาดว่าบริษัทจะพลิกกลับมามีกำไรสุทธิได้ในปีหน้า เนื่องจากมีการปรับแผนธุรกิจที่เน้นขายสินค้าที่มีอัตรากำไร(มาร์จิ้น)สูง และผลิตภัณฑ์เครื่องจักรที่มีมาตรฐานและคุณภาพ
ด้านบล.เอเอสแอล ระบุในบทวิเคราะห์ฯวันนี้ แนะ”ซื้อ”หุ้น UREKA ด้วยมูลค่าเหมาะสม 1.56 บาท คาดผลการดำเนินหลังครึ่งปีนี้จะเริ่มดีขึ้นด้วยการจะปรับเพิ่มราคา และการบริหารต้นทุนเพื่อให้มีกำไรขั้นต้นไม่ต่ำกว่า 25% หลังจากมีการแข่งขันราคากันอย่างรุนแรงของกลุ่มผู้ประกอบการ ทำให้อัตรากำไรขั้นต้น (Gross Margin) ลดลงต่อเนื่องมาอยู่ที่ 23.89%, 18.83%, 9.70%, 4.84% ในไตรมาส 1/57,ไตรมาส 4/57,ไตรมาส 1/58 และไตรมาส 2/58 ตามลำดับ